KLASA: P-525/23

URBROJ: 711-02-01/05-2024-06

Zagreb, 25. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice** **Željke Šoštarić, OIB: …………….., članice Uprave – direktorice trgovačkog društva Komunalac Berek d.o.o. za komunalne djelatnosti do 3. srpnja 2023. godine,** na 56. sjednici održanoj 25. srpnja 2024. godine, donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2023. godine za 2022. godinu, obveznica** **Željka Šoštarić, članica Uprave – direktorica trgovačkog društva Komunalac Berek d.o.o. za komunalne djelatnosti** **do 3. srpnja 2023. godine, počinila je povredu članka 10. stavka 4. ZSSI-a.**
2. **Za povredu iz točke I. ove izreke obveznici Željki Šoštarić izriče se novčana sankcija u iznosu od 530,00 eura.**
3. **Nalaže se obveznici Željki Šoštarić da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznice Željke Šoštarić-52523.**
4. **Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznice.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u Registar imovinskih kartica utvrdilo da obveznica Željka Šoštarić, članica Uprave – direktorica trgovačkog društva Komunalac Berek d.o.o. za komunalne djelatnosti do 3. srpnja 2023. godine, nije podnijela imovinsku karticu povodom godišnje obveze podnošenja u zakonskom roku do 31. siječnja 2023. godine za 2022. godinu.

Stoga je Povjerenstvo dana 13. ožujka 2024. godine u odnosu na imenovanu obveznicu donijelo Obavijest oznake KLASA: P-525/23, URBROJ:711-02-01/06-2024-03, kojom je utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu u zakonskom roku do 31. siječnja 2023. za 2022. godinu, a što je Povjerenstvo utvrdilo uvidom u Registar imovinskih kartica.

Obveznica je navedenu obavijest Povjerenstva zaprimila dana 28. ožujka 2024. godine te se na utvrđenja iste očitovala dopisom zaprimljenim u Povjerenstvu dana 12. travnja 2024. godine, u kojem je navela da je svjesna svog propusta te da je zatrpana poslovima i obvezama, uslijed čega je krivo iščitala odredbe ZSSI-a smatrajući da je imovinsku karticu potrebno podnijeti samo kod nekih promjena u odnosu na imovinu, primanja ili ostale funkcije koje obnaša u drugim udrugama. Obveznica je dalje navela da nije imala namjeru nešto sakriti te da ako postoji mogućnost naknadne predaje imovinske kartice, učinit će to u najkraćem mogućem roku.

Povjerenstvo je uvidom u Registar obveznika utvrdilo da je Željka Šoštarić do 3. srpnja 2023. godine obnašala dužnost članice Uprave – direktorice trgovačkog društva Komunalac Berek d.o.o. za komunalne djelatnosti.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu za 2022. do 31. siječnja 2023., a istu nije podnijela niti do dana donošenja ove odluke.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Željka Šoštarić propustila podnijeti imovinsku karticu Povjerenstvu u zakonskom roku do 31. siječnja 2023. godine za 2022. godinu, sa stanjem na zadnji dan 2022. godine, a kojim propustom je povrijedila odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Povjerenstvo ističe kako je prilikom odmjeravanja vrste sankcije u ovom slučaju uzelo u obzir činjenicu da obveznica do dana donošenja odluke u ovoj pravnoj stvari, još uvijek nije podnijela imovinsku karticu za 2022. godinu, iako je i u svom naprijed citiranom očitovanju navela da će istu predati u najkraćem mogućem roku, čime niti Povjerenstvo, ali i javnost nisu dobili uvid u njezino imovinsko stanje za 2022. godinu. Slijedom navedenog, Povjerenstvo je utvrdilo primjerenim obveznici za povredu odredbe članka 10. stavka 4. ZSSI-a izreći novčanu sankciju iz članka 48. stavka 1. točke 2. ZSSI-a u iznosu od 530,00 eura.

Ujedno se ukazuje obveznici da je i dalje dužna podnijeti imovinsku karticu povodom godišnje obveze podnošenja za 2022. godinu.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Željka Šoštarić, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana